Document ID: 32013R0717

REGOLAMENT TAL-KUMMISSJONI (UE) Nru 717/2013
tal-25 ta’ Lulju 2013
li jemenda r-Regolament (UE) Nru 142/2011 fir-rigward tal-entrati għall-benessri tal-annimali f'ċerti ċertifikati mudell tas-saħħa
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002 (Regolament dwar prodotti sekondarji tal-annimali) (1), u b’mod partikolari l-ewwel subparagrafu tal-Artikolu 42(2)(d) tiegħu,
Billi:
(1)
Ir-Regolament tal-Kummissjoni (UE) Nru 142/2011 tal-25 ta’ Frar 2011 li jimplimenta r-Regolament (KE) Nru 1069/2009 tal-Parlament Ewropew u tal-Kunsill li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jimplimenta d-Direttiva tal-Kunsill 97/78/KE dwar ċerti kampjuni u oġġetti eżentati minn verifiki veterinarji fuq il-fruntiera skont dik id-Direttiva (2) jipprevedi li l-kunsinni ta’ prodotti sekondarji tal-annimali u prodotti derivati għall-importazzjoni fl-Unjoni jew fi tranżitu minnha jrid ikollhom magħhom ċertifikati tas-saħħa konformi mal-mudelli stabbiliti fl-Anness XV tiegħu.
(2)
Ċerti ċertifikati mudell stabbiliti fl-Anness XV tar-Regolament (UE) Nru 142/2011 jipprovdu li l-veterinarju uffiċjali jrid jiċċertifika l-konformità mar-regoli tal-benessri tal-annimali stabbiliti fid-Direttiva tal-Kunsill 93/119/KE tat-22 ta’ Diċembru 1993 dwar il-protezzjoni tal-annimali fil-ħin tat-tbiċċir jew il-qtil (3).
(3)
Ir-Regolament tal-Kunsill (KE) Nru 1099/2009 tal-24 ta’ Settembru 2009 dwar il-protezzjoni tal-annimali waqt il-qatla (4) ħassar u ħa post id-Direttiva 93/119/KE. Ir-Regolament (KE) Nru 1099/2009 japplika mill-1 ta’ Jannar 2013.
(4)
Għal raġunijiet ta’ ċarezza, id-dikjarazzjonijiet dwar il-benessri tal-annimali fil-mudell taċ-ċertifikati tas-saħħa l-Kapitolu 3(D), II.1.3 (b)(iv) fil-Kapitolu 3(F) u II.2.2(b)(iv) fil-Kapitolu 8 tal-Anness XV tar-Regolament (UE) Nru 142/2011 għandhom jiġu aġġornati.
(5)
Biex jiġi evitat kull tfixkil fil-kummerċ, l-użu ta’ ċertifikati maħruġa skont ir-Regolament (UE) Nru 142/2011 qabel id-dħul fis-seħħ ta’ dan ir-Regolament għandu jiġi awtorizzat għal perjodu tranżitorju.
(6)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom.,
ADOTTAT DAN IR-REGOLAMENT:
Artikolu 1
L-Anness XV għar-Regolament (UE) Nru 142/2011 għandu jiġi emendat skont l-Anness għal dan ir-Regolament.
Artikolu 2
Għal perjodu tranżitorju sal-31 ta’ Diċembru 2014, il-kunsinni ta’ prodotti li joriġinaw mill-annimali akkumpanjati minn ċertifikati maħruġa qabel l-1 ta’ Diċembru 2013 skont il-mudelli stabbiliti fl-Annessi XV tar-Regolament (UE) Nru 142/2011 qabel l-emendi introdotti permezz ta’ dan ir-Regolament jistgħu jibqgħu jiddaħħlu fl-Unjoni.
Artikolu 3
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta’ Diċembru 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta’ Lulju 2013.

Labels: 1
17
8
3
6